ጠቅላይ ሚንሥትሩ «ወርቅ በሠፌድ» እንደሚታፈስ በተናገሩበት ሳምንት ሌላ በሰፊው መነጋገሪያ የኾነ ዜናም ተሰምቷል። ከበርካታ አቤቱታ በኋላ ለህክምና ከቤተሰቦቻቸው ጋር ወደ ዩናይትድ ስቴትስ ያቀኑት አቶ ሐብታሙ አያሌው ለአሜሪካ ድምፅ በሰጡት ቃለ-መጠይቅ ሲዘረዝሩ በእስር ቤት ይፈጸማል ያሉት ሰቆቃ የአብዛኛውን የማኅበራዊ መገናኛ ዘዴ ተጠቃሚ ቀልብ ስቧል። አቶ ሐብታሙ አያሌው የቀድሞው የአንድነት ለዴሞክራሲና ለፍትህ ፓርቲ ህዝብ ግንኙነት ኃላፊ ነበሩ። በሽብር ወንጀል ተጠርጥረውም ለሁለት ዓመት ግድም በወኅኒ ቤት ቆይተዋል። በስተመጨረሻ ለህክምና ወደ አሜሪካ ያቀኑት አቶ ሐብታሙ በእስር ቤት ቆይታቸው ወቅት ለኅመም ስለዳረጋቸው የማሰቃየት ተግባር እንዲሁም በሌሎች ላይ ይደርሳል ስላሉት ቁምስቅል ገልጠዋል።
